Document ID: 32017D0633

Reference:
4.4.2017
HU
Az Európai Unió Hivatalos Lapja
L 90/12
A TANÁCS (KKBP) 2017/633 HATÁROZATA
(2017. április 3.)
a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program támogatásáról
AZ EURÓPAI UNIÓ TANÁCSA,
tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
tekintettel az Unió külügyi és biztonságpolitikai főképviselőjének javaslatára,
mivel:
(1)
2001. július 20-án az Egyesült Nemzeteknek (ENSZ) a kézi- és könnyűfegyverek tiltott kereskedelme minden formájáról szóló konferenciáján részt vevő államok elfogadták a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési programot (a továbbiakban: ENSZ cselekvési program). 2005. december 8-án az ENSZ-közgyűlés elfogadta az államok számára a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi egyezményt (a továbbiakban: nemzetközi nyomon követési egyezmény). Mindkét említett nemzetközi jogi dokumentum kimondja, hogy az államok azok hatékony végrehajtásának támogatása érdekében szükség szerint együttműködnek az ENSZ-szel.
(2)
A Tanács 2002. július 12-én elfogadta a 2002/589/KKBP együttes fellépést (1).
(3)
2005. december 16-án az Európai Tanács elfogadta a kézi- és könnyű fegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégiát. A stratégia nemzetközi szinten a legfontosabb feladatként az ENSZ cselekvési programjának támogatását jelöli meg, továbbá felszólít a kézi- és könnyűfegyverek, valamint az azokhoz szükséges lőszerek nyomon követéséről és jelöléséről szóló, jogilag kötelező erejű nemzetközi dokumentum elfogadására.
(4)
A nemzetközi nyomon követési egyezmény elfogadását követően az Unió az államok számára a 2008/113/KKBP tanácsi együttes fellépés (2) elfogadása és végrehajtása révén támogatta annak maradéktalan végrehajtását. A 2008/113/KKBP együttes fellépés végrehajtását a Tanács pozitívan értékelte.
(5)
A Tanács 2011. július 18-án elfogadta a 2011/428/KKBP határozatot (3).
(6)
Az európai terrormerényleteket illegálisan beszerzett kézifegyverekkel követték el.
(7)
A részes államoknak az ENSZ cselekvési program végrehajtásának vizsgálatát célzó, 2016. évi, 6. kétévenkénti találkozójának zárójelentésében felhívták a figyelmet a következőkre:
—
többek között kapacitásépítési támogatással meg kell erősíteni a kézi- és könnyűfegyverek konfliktushelyzetekben és konfliktus utáni helyzetekben való nyomon követését annak érdekében, hogy fel lehessen deríteni és meg lehessen akadályozni a tiltott kézi- és könnyűfegyverek konfliktushelyzet vagy konfliktus utáni helyzet sújtotta övezetekbe irányuló forgalmát, korai figyelmeztetést lehessen adni e fegyverek destabilizáló forgalmáról, valamint meg lehessen előzni a konfliktust,
—
szinergiákat lehet teremteni az ENSZ cselekvési program és a nemzetközi nyomon követési egyezmény végrehajtására kidolgozott projektek, illetve a fenntartható fejlesztési célokkal kapcsolatos projektek között,
—
a 2018. évi harmadik felülvizsgálati konferencián mérlegelni kell, hogy a kézi- és könnyűfegyverek gyártása, illetve a technológia és a tervezés terén a közelmúltban elért fejlődés milyen következményekkel jár az ENSZ cselekvési programra nézve,
—
ezen új fejlemények fényében megerősített párbeszédet kell folytatni az iparral, különösen a kézi- és könnyűfegyverek hatékony jelelöléséről,
—
növelni kell a nemzeti kapacitásokat, hogy a kézi- és könnyűfegyverek kiviteli engedélye iránti kérelmek elbírálásánál figyelembe lehessen venni a fegyverek illetéktelenek kezére jutásának kockázatát, valamint – amennyiben még nem történt meg –, olyan megfelelő törvényeket, rendeleteket és közigazgatási eljárásokat kell bevezetni, melyek összhangban vannak az államoknak a nemzetközi jog vonatkozó rendelkezései alapján fennálló felelősségével, annak biztosítása érdekében, hogy ténylegesen ellenőrizni lehessen a kézi- és könnyűfegyverek kivitelét, továbbítását és behozatalát, ideértve a végfelhasználói tanúsítványok alkalmazását és a hathatós jogi és végrehajtási intézkedéseket is,
—
az ENSZ cselekvési program teljes körű és tényleges végrehajtása segít megelőzni, hogy terroristák kézi- és könnyűfegyverekhez jussanak, ezzel csökkentve az általuk elkövetett merényletek potenciális hatását,
ELFOGADTA EZT A HATÁROZATOT:
1. cikk
(1)   Annak érdekében, hogy támogassa a kézi- és könnyűfegyverek tiltott kereskedelme elleni küzdelmet azzal, hogy minimálisra csökkenti a kézi- és könnyűfegyverek többek között lopás, elvesztés és engedély nélküli újrakivitel révén illegális piacokra, illegális fegyveres csoportok, terroristák és más jogosulatlan felek részére történő eljutásának kockázatát, e határozat révén az Unió a következő célok elérésére törekszik:
—
a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program és a nemzetközi nyomon követési egyezmény támogatása,
—
a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program és a nemzetközi nyomon követési egyezmény relevanciájának biztosítása és hatékonyságának növelése,
—
azon intézkedések támogatása, melyek célja, hogy az ENSZ cselekvési programja végrehajtásának áttekintését szolgáló, 2018. évi harmadik ENSZ-konferencia (a továbbiakban: RevCon3) eredményei sikeresek és relevánsak legyenek.
(2)   Az (1) bekezdésben említett célkitűzés elérése érdekében e határozat révén az Unió támogatja:
—
a RevCon3 előkészítését tematikus szimpóziumok és regionális konferenciák,
—
az ENSZ cselekvési programjának és a nemzetközi nyomon követési egyezménynek a végrehajtásáról az ENSZ tagállamai által készített nemzeti jelentéseknek a RevCon3-ra benyújtandó átfogó elemzése,
—
a harmadik országok résztvevőit támogató szponzorálási program,
—
szakmai támogatás nyújtása a RevCon3 elnöke részére,
—
négy tematikus szimpózium intézkedésorientált eredményekkel a kézi- és könnyűfegyverek visszaszorításával kapcsolatos kérdéseket illetően. A kiválasztott témákat prioritásként határozták meg azokban az uniós munkadokumentumokban, melyeket az ENSZ cselekvési programjával kapcsolatos találkozókra (az 5. kétévenkénti találkozóra 2014-ben és a 6. kétévenkénti találkozóra 2016-ban) nyújtottak be, és e témákat e két találkozó záródokumentumai is tükrözik:
i.
Kézi- és könnyűfegyverek nyomon követése és készletkezelés konfliktushelyzetekben és konfliktus utáni helyzetekben;
ii.
Kézi- és könnyűfegyverek és a 2030-ig tartó időszakra vonatkozó fenntartható fejlesztési menetrend, ideértve a 16. fenntartható fejlesztési célt és a kézi- és könnyűfegyverek visszaszorításának nemi szempontjait is;
iii.
A kézi- és könnyűfegyverek gyártása, illetve a technológia és a tervezés terén a közelmúltban elért fejlődés, illetve az ezek jelentette kihívások és lehetőségek az ENSZ cselekvési programjának és a nemzetközi nyomon követési egyezménynek a végrehajtása szempontjából;
iv.
Szinergiák az ENSZ cselekvési programja, a Fegyverkereskedelmi Szerződés és más releváns jogi dokumentumok között;
—
öt regionális konferencia, amely lehetővé teszi a párbeszédet a kormányképviselőkkel és a kiválasztott térségek regionális szervezeteivel a tematikus szimpóziumok záródokumentumaival kapcsolatban,
—
az ENSZ cselekvési program és a nemzetközi nyomon követési egyezmény végrehajtásáról készült nemzeti jelentések elemzése, középpontban a végrehajtáshoz kapcsolódó olyan kihívásokkal, amelyek lehetőséget teremtenek az együttműködésre és a segítségnyújtásra,
—
a RevCon3 alapjainak megerősítése szponzorálási program és a RevCon3 elnökének nyújtott technikai támogatás révén, és
—
a polgárok tájékoztatása sajtónyilatkozatok és kísérő rendezvények révén.
(3)   A (2) bekezdésben említett projekt részletes leírása e határozat mellékletében található.
2. cikk
(1)   E határozat végrehajtásáért az Unió külügyi és biztonságpolitikai főképviselője (a főképviselő) felelős.
(2)   Az 1. cikk (2) bekezdésében említett projekt végrehajtását az ENSZ Leszerelési Ügyek Hivatala (a továbbiakban: UNODA) végzi, és ebben a kézifegyverek kutatásával foglalkozó, a Felsőfokú Nemzetközi és Fejlesztési Tanulmányok Intézetének keretében működő, „Small Arms Survey” elnevezésű csoport (a továbbiakban: SAS) segíti.
(3)   Az UNODA e feladatát a SAS támogatásával, a főképviselő felelőssége mellett végzi. A főképviselő ebből a célból megköti a szükséges megállapodásokat az UNODA-val.
3. cikk
(1)   Az 1. cikk (2) bekezdésében említett projekt végrehajtását szolgáló pénzügyi referenciaösszeg 2 798 381,56 EUR.
(2)   Az (1) bekezdésben meghatározott összeggel finanszírozott kiadásokat az Unió általános költségvetésére vonatkozó eljárások és szabályok szerint kell kezelni.
(3)   A (1) bekezdésben említett kiadások megfelelő kezelését a Bizottság felügyeli. Ebből a célból a Bizottság finanszírozási megállapodást köt az UNODA-val. Az UNODA és a SAS felkérést fog kapni, hogy állapodjon meg a SAS-nál az e határozat végrehajtásához való hozzájárulása okán jelentkező költségek megtérítéséről. A Bizottság és az UNODA közötti megállapodásban ki kell kötni, hogy az UNODA-nak és a SAS-nak biztosítania kell az uniós hozzájárulásnak – annak mértékével arányos – láthatóságát.
(4)   A Bizottság törekszik a (3) bekezdésben említett finanszírozási megállapodásnak az ezen határozat hatálybalépését követő mielőbbi megkötésére. Tájékoztatja a Tanácsot az ezen eljárás során esetlegesen felmerülő nehézségekről, valamint a finanszírozási megállapodás megkötésének időpontjáról.
4. cikk
A főképviselő az UNODA által készített rendszeres beszámolók alapján jelentést tesz a Tanácsnak e határozat végrehajtásáról. Ezek a beszámolók képezik a Tanács által végzett értékelés alapját. A Bizottság jelentést tesz az 1. cikk (2) bekezdésében említett projekt végrehajtásának pénzügyi vonatkozásairól.
5. cikk
(1)   Ez a határozat az elfogadásának napján lép hatályba.
(2)   Ez a határozat a 3. cikk (3) bekezdésében említett finanszírozási megállapodás megkötésének időpontját követően 24 hónappal hatályát veszti. Hat hónappal a hatálybalépés időpontját követően veszíti azonban hatályát abban az esetben, ha ezen időpontig nem kerül sor a szóban forgó finanszírozási megállapodás megkötésére.
Kelt Luxembourgban, 2017. április 3-án.
a Tanács részéről
az elnök
F. MOGHERINI
(1)  A Tanács 2002/589/KKBP együttes fellépése (2002. július 12.) az Európai Uniónak a kézi lőfegyverek és a könnyű fegyverek destabilizáló felhalmozódása és elterjedése elleni küzdelemhez történő hozzájárulásáról és az 1999/34/KKBP együttes fellépés hatályon kívül helyezéséről (HL L 191., 2002.7.19., 1. o.).
(2)  A Tanács 2008/113/KKBP együttes fellépése (2008. február 12.) az államok számára a tiltott kézi- és könnyűfegyverek (SALW) kellő időben történő és megbízható azonosítását és nyomon követését lehetővé tevő nemzetközi egyezménynek a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégia keretében történő támogatásáról (HL L 40., 2008.2.14., 16. o.).
(3)  A Tanács 2011/428/KKBP határozata (2011. július 18.) az ENSZ Leszerelési Ügyek Hivatala által a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtása érdekében végzett tevékenységek támogatásáról (HL L 188., 2011.7.19., 37. o.).
MELLÉKLET
1.   CÉLOK
E határozat célja támogassa a kézi- és könnyűfegyverek tiltott kereskedelme elleni küzdelmet azzal, hogy minimálisra csökkenti a kézi- és könnyűfegyverek többek között lopás, elvesztés és engedély nélküli újrakivitel révén illegális piacokra, illegális fegyveres csoportok, terroristák és más jogosulatlan felek részére történő eljutásának kockázatát Ezért e határozat támogatja a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési programot és a nemzetközi nyomon követési egyezményt, valamint biztosítja azok relevanciáját és növeli azok hatékonyságát.
Ennek érdekében e határozat támogatja azokat az intézkedéseket, melyek célja, hogy az ENSZ cselekvési programja végrehajtásának áttekintését szolgáló, 2018. évi harmadik ENSZ-konferencia (a továbbiakban: RevCon3) eredményei sikeresek legyenek. E határozat támogatja a RevCon3 előkészítését tematikus szimpóziumok és regionális konferenciák révén. A tematikus szimpóziumok elősegítik majd intézkedés-orientált eredmények kidolgozását a kézi- és könnyűfegyverek visszaszorításával kapcsolatos kérdéseket illetően. A kiválasztott témákat prioritásként határozták meg azokban az uniós munkadokumentumokban, melyeket az ENSZ cselekvési programjával kapcsolatos találkozókra (az 5. kétévenkénti találkozóra 2014-ben és a 6. kétévenkénti találkozóra 2016-ban) benyújtottak, és e témákat a találkozók záródokumentumai is nagymértékben tükrözik. A regionális konferenciák lehetővé teszik majd a kormányképviselőkkel és a kiválasztott térségek regionális szervezeteivel az együttműködést a tematikus szimpóziumok témáival kapcsolatban. A cél a 6. kétévenkénti találkozó pozitív eredményének a RevCon3 eredményeiben való megjelenítése. A RevCon3 sikeres eredményét más tevékenységek is szolgálják, így az ENSZ cselekvési programjának és a nemzetközi nyomon követési egyezménynek a végrehajtásáról az ENSZ tagállamai által készített nemzeti jelentéseknek a RevCon3-ra benyújtandó átfogó elemzése; a harmadik országok résztvevőit támogató szponzori program; valamint a RevCon3 elnökének nyújtott technikai támogatás.
2.   A TEVÉKENYSÉGEK LEÍRÁSA
A RevCon3 támogatását szolgáló uniós projekt az alábbiakat fogja magába foglalja:
i.
tematikus szimpóziumok intézkedés-orientált eredmények kidolgozására a kézi- és könnyűfegyverek visszaszorításával kapcsolatos kérdéseket illetően;
ii.
regionális konferenciák, melyek lehetővé teszik majd a kormányképviselőkkel és a kiválasztott térségek regionális szervezeteivel az együttműködést;
iii.
az ENSZ cselekvési programjának és a nemzetközi nyomon követési egyezménynek a végrehajtásáról az ENSZ tagállamai által készített nemzeti jelentéseknek a RevCon3-ra benyújtandó elemzése;
iv.
a RevCon3 alapjainak megerősítése (szponzori program, technikai támogatás);
v.
tartós hatást kifejtő, hathatós tájékoztatás.
Ezen öt elem részletes leírása alább olvasható. A projekt végrehajtására a RevCon3 elnökjelölt általi előkészítésével párhuzamosan kerül sor. Ez kulcsfontosságú lehetőség lesz az elnök számára arra, hogy a RevCon3 tematikus és regionális előkészítésében részt vegyen.
2.1.   Tematikus szimpóziumok
2.1.1.   Cél
Minden egyes szimpózium célja lesz megvitatni és megvizsgálni minden témát és megállapodni a nemzeti, regionális és globális szintű gyakorlati lépésekről, melyeket a RevCon3 eredményeiről szóló dokumentum tartalmazhat. A szimpóziumok megállapításainak és ajánlásainak bemutatására és megvitatására összregionális konferenciákon kerül sor.
2.1.2.   A projekt keretében négy szimpóziumra kerül sor a következő témákban:
i.
kézi- és könnyűfegyverek nyomon követése és készletkezelés konfliktushelyzetekben és konfliktus utáni helyzetekben;
ii.
kézi- és könnyűfegyverek és a 2030-ig tartó időszakra vonatkozó fenntartható fejlesztési menetrend, ideértve a 16. fenntartható fejlesztési célt és a kézi- és könnyűfegyverek visszaszorításának nemi szempontjait is;
iii.
a kézi- és könnyűfegyverek gyártása, illetve a technológia és a tervezés terén a közelmúltban elért eredmények, illetve az ezek jelentette kihívások és lehetőségek az ENSZ cselekvési programjának és a nemzetközi nyomon követési egyezménynek a végrehajtása szempontjából;
iv.
szinergiák az ENSZ cselekvési programja, a Fegyverkereskedelmi Szerződés és más releváns jogi dokumentumok között.
2.1.3.   Formátum
A szimpóziumok formátuma a témákhoz fog igazodni.
i.
Kézi- és könnyűfegyverek nyomon követése és készletkezelés konfliktushelyzetekben és konfliktus utáni helyzetekben (ld. a 6. kétévenkénti találkozó záródokumentumát (1)), melynek célja, hogy minimálisra csökkenjen a kézi- és könnyűfegyverek többek között lopás, elvesztés és engedély nélküli újrakivitel révén illegális piacokra, illegális fegyveres csoportok, terroristák és más jogosulatlan felek részére történő eljutásának kockázata.
Résztvevők:
—
kormányokat, így az érintett kormányokat képviselő technikai szakértők,
—
ENSZ-rendszer (DPKO, DPA, CTED, DSS, UNODC, UNODA),
—
az ENSZ békefenntartó missziót képviselő szakértők,
—
az UNSC monitoring testületeit képviselő szakértők,
—
egyetemeket, kutatóintézeteket képviselő szakértők,
—
nemzetközi szervezeteket (WCO, Interpol stb.) képviselő szakértők,
—
nem kormányzati operatív szervezeteket (MAG, CAR, ARES stb.) képviselő szakértők,
—
érintett uniós intézményeket (DG Home, Europol) képviselő szakértők.
Összesen mintegy 40 résztvevő. Kerekasztal-beszélgetések. Megfigyelőként és résztvevőként minden állam jelen lehet a vitafórumokon.
ii.
Kézi- és könnyűfegyverek és a 2030-ig tartó időszakra vonatkozó fenntartható fejlesztési menetrend, ideértve a 16. fenntartható fejlesztési célt és a kézi- és könnyűfegyverek visszaszorításának nemi szempontjait is (ld. a 6. kétévenkénti találkozó záródokumentumát (2)), az alábbi résztvevőkkel:
—
ENSZ-rendszer (DESA, PBSO, UNDP, UNICEF, UNODC, UN WOMEN),
—
egyetemeket, kutatóintézeteket képviselő szakértők,
—
kormányokat és regionális szervezeteket képviselő szakértők,
—
érintett uniós intézményeket (DG DEVCO, DG ECHO) képviselő szakértők.
Összesen mintegy 40 résztvevő. Kerekasztal-beszélgetések. Megfigyelőként és résztvevőként minden állam jelen lehet a vitafórumokon.
iii.
A kézi- és könnyűfegyverek gyártása, illetve a technológia és a tervezés terén a közelmúltban elért eredmények, illetve az ezek jelentette kihívások és lehetőségek az ENSZ cselekvési programjának és a nemzetközi nyomon követési egyezménynek a végrehajtása szempontjából (vö.: a 6. kétévenkénti találkozó záródokumentuma (3)), az alábbi résztvevőkkel:
—
a kézi- és könnyűfegyverek iparágát és az érintett ágazati szövetségeket képviselő szakértők;
—
ENSZ-rendszer (UNODA),
—
egyetemeket, kutatóintézeteket képviselő szakértők,
—
kormányokat képviselő technikai szakértők,
—
érintett uniós intézményeket (DG GROW, DG TRADE, DG HOME) képviselő szakértők.
Összesen mintegy 40 résztvevő. 1. nap: tematikus megbeszélések, vitafórumok. 2. nap: kerekasztal-beszélgetések a nemzetközi nyomon követési egyezményt kiegészítő dokumentum kidolgozásáról. Megfigyelőként és résztvevőként minden állam jelen lehet a vitafórumokon.
iv.
Szinergiák az ENSZ cselekvési programja, a Fegyverkereskedelmi Szerződés és más releváns jogi dokumentumok között, ideértve a lőfegyverekről szóló ENSZ-jegyzőkönyvet és az ENSZ terrorizmus elleni mechanizmusait is (ld. a 6. kétévenkénti találkozó záródokumentumát (4)), az alábbi résztvevőkkel:
—
a kormányokat képviselő szakértők,
—
ENSZ-rendszer (UNODC, UNODA, stb.),
—
nemzetközi szervezeteket (WCO, Interpol, a Fegyverkereskedelmi Szerződés Titkársága) képviselő szakértők,
—
kutatóintézeteket képviselő szakértők.
Összesen mintegy 40 résztvevő. Kerekasztal-beszélgetések. Középpontban a szinergiák, valamely jogi dokumentum rendelkezéseinek potenciális pozitív hatása a többire nézve, valamint az átfedések elkerülése. Megfigyelőként és résztvevőként minden állam jelen lehet a vitafórumokon.
2.1.4.   Helyszín
Az i. és ii. pont szerinti témáról szóló szimpóziumokra közvetlenül egymás után New Yorkban kerül sor, a iii. és iv. pont szerinti témáról pedig Brüsszelben, illetve Genfben tartanak szimpóziumot.
2.1.5.   Ütemezés
A négy szimpóziumra a 2017 áprilisa és szeptembere közötti öthónapos időszakban kerül sor. A szimpóziumok ütemezését és programját (azaz a tárgyalt témák sorrendjét) az Unióval folytatott konzultációt követően a végrehajtó ügynökségek fogják meghatározni, az ENSZ leszerelési menetrendjének figyelembevételével. Valamennyi szimpózium két napig fog tartani.
2.1.6.   A végrehajtó ügynökségek feladatai
A koncepció kidolgozása és tartalmi előkészítés:
Az UNODA és a kézifegyverek kutatásával foglalkozó „Small Arms Survey” elnevezésű csoport (a továbbiakban: SAS) közösen dolgozzák ki a szimpóziumok tartalmát és felelősek a napirendért, valamint az előadók / szakértők kiválasztásáért. A SAS minden témáról összeállít egy háttéranyag-tervezetet, amely az egyes szimpóziumokon folytatandó megbeszélések alapjául fog majd szolgálni. A tematikus szimpóziumok koncepciójának kidolgozására és tartalmi előkészítésére az Európai Külügyi Szolgálat (EKSZ) leszereléssel és nonproliferációval foglalkozó részlegével párbeszédben kerül majd sor.
Logisztika és konferenciaszolgálat:
Az UNODA felel a logisztikai természetű feladatok végrehajtásáért (helyszínek foglalása, étkeztetés megszervezése, audiovizuális berendezések, utazások megszervezése stb.). Az EKSZ segít helyszínt biztosítani a iii. pont szerinti témáról szóló szimpózium számára, amelynek megrendezésére Brüsszelben kerül majd sor.
2.1.7.   A fellépés eredményei
A tematikus szimpóziumok eredményeként az Unió és a többi érdekelt fél mélyebb ismereteket szerezhetnek a kiválasztott témákról és pontosabban kidolgozott álláspontot alakíthatnak ki azokkal kapcsolatban. A SAS záródokumentumot állít majd össze a négy tematikus szimpózium tartalmáról. A záródokumentum részét képezi majd egy tanulmány a négy témáról, amely a háttéranyagok tervezetére épül, és amelybe beépítik a négy tematikus szimpóziumon folytatandó szakértői megbeszélések során tett megállapításokat. A záródokumentum kidolgozása során végrehajtható intézkedések meghatározásán lesz a hangsúly, annak céljából, hogy azt beépítsék a RevCon3 záródokumentumába. A projekt keretében ezt követően megrendezésre kerülő regionális találkozók során felhasználják majd a záródokumentumban foglaltakat.
2.2.   Regionális konferenciák
2.2.1.   Cél
Valamennyi regionális konferencia célja a RevCon3 előkészítése egyrészt azáltal, hogy fórumot biztosít a részt vevő államok számára, hogy azonosítsák és feltárják az ENSZ cselekvési program és a nemzetközi nyomon követési egyezmény végrehajtása tekintetében jelentkező régióspecifikus kérdéseket, másrészt pedig azáltal, hogy megvitatják a 2.1. pontban ismertetett négy tematikus szimpózium megállapításait és ajánlásait.
2.2.2.   Témák
Valamennyi regionális konferencia foglalkozik a szimpóziumok négy témájával (2.1. pont). A regionális konferenciáknak ezen túlmenően régióspecifikus megbeszéléseket is lehetővé kell tenniük a RevCon3 előkészítése céljából.
2.2.3.   Formátum
A regionális konferenciák alapját elsősorban a SAS és az UNODA beszámolóira épülő interaktív konzultációk fogják képezni. Az egyes regionális konferenciákon az elnök ismertetheti a RevCon3 előkészítésére irányuló munka aktuális állását. A regionális szervezet(ek) beszámolót tart(anak) a 6. kétévenkénti találkozó záródokumentuma regionális szervezetekkel foglalkozó pontjainak végrehajtására irányuló erőfeszítései(k)ről. Amennyiben egyes államokat kiválasztottak a RevCon3 támogatói programban való részvételre, az őket a regionális konferencián képviselő résztvevők jellemzően a RevCon3 küldöttségüknek is részét képezik. A SAS összefoglaló eljárási jelentést készít valamennyi regionális konferenciáról.
2.2.4.   Helyszín
A regionális konferenciák célja, hogy támogassák az egyes meghatározott régiók kormányait és szervezeteit a RevCon3-ra való felkészülésben. A következő regionális szervezetek már szervezik a RevCon3-mal kapcsolatos előkészítő találkozót: az Arab Államok Ligája, az EBESZ és a Csendes-óceáni Szigetek Fóruma. Az uniós projektnek ezekre a régiókra nem kell kiterjednie. Ezért a következő öt regionális találkozóra kerül javaslat:
Az alábbi alrégiókhoz tartozó országok:
Regionális szervezetek
Regionális központ
Helyszín
Nyugat-Afrika és Közép-Afrika
ECOWAS, ECCAS, AU
UNREC
Lome
Kelet-Afrika és Dél-Afrika
RECSA, SADC, AU
UNREC
Lome
Karib-térség
CARICOM
UNLIREC
Port of Spain
Latin-Amerika
OAS, UNASUR
UNLIREC
Lima
ASEAN és dél-ázsiai államok
ASEAN
UNRCPD
Bangkok
A határozat támogatni fogja a SAS és az UNODA annak céljából történő részvételét az alábbiakban felsorolt regionális konferenciákon, hogy bemutassák a tematikus szimpóziumok megállapításait, amennyiben azok egybeesnek a konferencia szervezőinek érdekeivel. Az e konferenciákon való részvétel azok szervezésének ütemezésétől függ majd.
Az alábbi alrégiókhoz tartozó országok:
Regionális szervezetek:
Európa és Észak-Amerika
EBESZ
Közel-Kelet
Arab Államok Ligája
Csendes-óceán
Csendes-óceáni Szigetek Fóruma
2.2.5.   Ütemezés
Az öt regionális konferencia megrendezésére a 2017 júniusa és 2018 februárja közötti nyolc hónapos időszakban kerül majd sor (biztosítva, hogy valamennyi regionális konferenciára még a RevCon3 előkészítő bizottságának az ülését megelőzően kerüljön sor, amely ülés várhatóan 2018 februárjában lesz). A regionális konferenciák pontos ütemezését és programját (azaz a tárgyalt régiók sorrendjét) az Unióval folytatott konzultációt követően a végrehajtó ügynökségek fogják meghatározni, az ENSZ leszerelési menetrendjének figyelembevételével. Valamennyi regionális konferencia két napig fog tartani. A két afrikai regionális konferencia ugyanazon a helyen, egymás után kerül megrendezésre. A Latin-Amerikában és a Karib-térségben tartandó két regionális konferencia egymás után kerül megrendezésre.
2.2.6.   A végrehajtó ügynökségek feladatai
Tartalmi előkészítés:
Az UNODA (a regionális központjait is beleértve) és a SAS dolgozza ki a regionális konferenciák tartalmát és felelős a napirendért, valamint az előadók / szakértők kiválasztásáért. A RevCon3 előkészítésére irányuló munka aktuális állásának ismertetésében az UNODA-nak lesz vezető szerepe, az elnökkel együtt. A SAS beszámolókat tart majd a szimpóziumok eredményeiről. A SAS összefoglalót készít valamennyi regionális konferenciáról.
Logisztika és konferenciaszolgálat:
Az UNODA és regionális központjai hajtják végre a regionális konferenciákkal kapcsolatos logisztikai természetű feladatokat (helyszínek foglalása, étkeztetés megszervezése, audiovizuális berendezések, a szakértők utazásának megszervezése stb.), az UNODA központjának felügyelete mellett.
2.2.7.   A fellépés eredményei
A térségbeli államok ösztönzést kapnak arra, hogy közös nevezőre jussanak a RevCon3-ra való felkészülést illetően, különös tekintettel a tematikus szimpóziumok négy témájára.
2.3.   Az ENSZ cselekvési program és a nemzetközi nyomon követési egyezmény keretében készült nemzeti jelentések elemzése, középpontban a végrehajtáshoz kapcsolódó olyan kihívásokkal, amelyek lehetőséget teremtenek az együttműködésre és a segítségnyújtásra
2.3.1.   Formátum
Az ENSZ cselekvési programmal foglalkozó 6. kétévenkénti találkozó záródokumentumában (A/CONF.192/BMS/2016/WP.1/Rev.3) az UNODA megbízást kapott arra, „hogy a meglévő erőforrások felhasználásával, a rendelkezésre álló információk alapján – azokat az információkat is beleértve, amelyeket a tagállamok nyújtottak be és/vagy szolgáltattak – az ENSZ cselekvési programot és a nemzetközi nyomon követési egyezményt illetően vizsgálja meg a végrehajtáshoz kapcsolódó tendenciákat, kihívásokat és lehetőségeket annak érdekében, hogy azokat mérlegelés és megfelelő nyomon követés céljából a RevCon3 elé terjessze.”
E megbízás alapján készülő jelentés számára lényeges forrást jelent – és azt jól kiegészíti – a végrehajtásról szóló nemzeti jelentések megalapozott, független értékelése. A nemzeti jelentések értékelése azért is különösen fontos, mivel e jelentések a várakozások szerint információval szolgálnak majd a 16. fenntartható fejlesztési cél megvalósításáról, amivel kapcsolatban nem létezik semmilyen más jelentéstételi rendszer. A nemzeti jelentéseknek a SAS általi átfogó elemzése ezért e projekt kulcsfontosságú tevékenységét fogja jelenteni, amelyet a SAS közzé fog tenni, és amelyet felhasználnak majd a megbízás alapján készülő, előretekintő UNODA-jelentés elkészítéséhez. Ez az átfogó elemzés ki fogja egészíteni a tematikus és a regionális találkozókat, és növelni fogja annak valószínűségét, hogy a RevCon3 megfeleljen az Unió azon várakozásának, hogy a RevCon3-at követő időszakban az ENSZ cselekvési programra egy olyan praktikus, célratörő és hatékony ütemterv vonatkozzon, amely arra helyezi a hangsúlyt, hogy a végrehajtáshoz kapcsolódó kihívásokat összekapcsolja az együttműködésre és a segítségnyújtásra vonatkozó lehetőségekkel.
2.3.2.   Ütemezés
Az elemzésnek el kell készülnie a RevCon3-ig (2018. június).
2.3.3.   A végrehajtó ügynökségek feladatai
Az UNODA-nak alkalmas időpontot kell meghatároznia a kétévenkénti nemzeti jelentések beérkezését illetően (2017 közepe). A SAS-nak el kell készítenie a benyújtott jelentések írásbeli elemzését.
2.3.4.   A fellépés eredményei
Az elemzés olyan információkkal fog szolgálni, amelyek a segítségnyújtási tevékenységek jobb allokációját teszik lehetővé az ENSZ cselekvési programját, valamint általában a kézi- és könnyűfegyverek visszaszorítását illetően.
2.4.   A RevCon3 alapjainak megerősítése
2.4.1.   Szponzorálási program
Számos fejlődő ország forráshiány miatt nem tudja a kézi- és könnyűfegyverekkel foglalkozó releváns tisztviselői révén képviseltetni magát az ENSZ cselekvési program felülvizsgálatáról szóló konferenciákon. Az Unió szponzorálási programot indíthatna a leginkább érintett országok meghatározott csoportja számára annak érdekében, hogy e tisztviselők részt vehessenek a RevCon3-on.
Tevékenységek:
20 résztvevőig az UNODA fogja megszervezni a RevCon3-ra történő odautazást és az elszállásolást (nem pedig a 2018-ban a konferenciát megelőzően ülésező előkészítő bizottság). A résztvevőket az EKSZ választja ki az UNODA és regionális központjai ajánlása alapján. Főszabályként a kiválasztott tisztviselőket kell kijelölni az ENSZ cselekvési program nemzeti kapcsolattartóiként. A kiválasztás egyéb kritériumai a nemi szempontok, a nemzeti jelentés időben történő benyújtása, aktív részvétel a regionális konferenciákon vagy tematikus szimpóziumokon, valamint a tárgyalt téma ismerete és az abban való jártasság. A RevCon3 során az UNODA találkozót szervez a szponzorált résztvevők, az uniós és az uniós tagállami delegációk számára.
Eredmények:
—
a RevCon3 tanácskozásait az olyan országokból érkező, a kézi- és könnyűfegyverekkel kapcsolatos kérdésekkel közvetlenül foglalkozó szakemberek szaktudása is gazdagítja, amelyek nem engedhetik meg maguknak, hogy képviseltessék magukat a felülvizsgálati konferencián,
—
fokozott kapcsolatépítési lehetőségek a fejlődő országokból származó tisztviselők és a kézi- és könnyűfegyverekkel kapcsolatos kérdésekkel foglalkozó civil társadalmi szervezetek számára,
—
szinergiák alakíthatók ki a RevCon3-hoz kapcsolódó kísérő rendezvényekkel és képzésekkel.
2.4.2.   Szakmai támogatás a RevCon3 elnökének.
Az elnöknek és csapatának rendelkezésére állnak majd az ENSZ titkársága által a SAS vezető szakértőjének támogatásával nyújtott szakmai ismeretek.
Tevékenységek:
Az ENSZ titkársága, a SAS vezető szakértőjének támogatásával fejleszteni fogja azon képességét, hogy tanácsadást nyújtson az elnöknek és csapatának a RevCon3-mal kapcsolatos munka átfogó és technikai vonatkozásairól.
Eredmények:
Az elnöknek teljes körű szaktudás áll majd rendelkezésére a RevCon3-mal kapcsolatos tartalmi és technikai kérdésekre vonatkozóan.
2.5.   Tájékoztatási tevékenység
A projektnek központi része a sajtóközleményeken és kísérő rendezvényeken keresztül történő tájékoztatás. Ezenfelül a RevCon3 internetes platform felhívhatja a figyelmet a RevCon3 legfontosabb témáira, illetve a segítségnyújtásra és a kapacitásépítésre.
Tevékenységek:
—
közös sajtónyilatkozatok a szimpóziumok és regionális konferenciák alkalmával. Sajtómegjelenés,
—
a projektet kísérő rendezvények a releváns ülések – köztük a Közgyűlés Első Bizottságának ülése (2017) és a Fegyverkereskedelmi Szerződés Részes Államainak harmadik Értekezlete – alkalmával,
—
az UNODA külön weboldalakat fog létrehozni a RevCon3 előtt egy évvel. Ez lesz a dokumentumok közzétételének és a tagállamokkal, a regionális szervezetekkel és intézményekkel való interakciónak a legfontosabb fóruma. A fórum tematikus területeket is tartalmazni fog, és különös figyelmet fordít majd a segítségkérések és a rendelkezésre álló erőforrások összepárosítására.
Eredmények:
A projekttel kapcsolatos információk és az eredmények hatékony kezelése; az ENSZ cselekvési programjának hivatalos webes környezetébe integrált dinamikus RevCon3 platform, amely tematikus megközelítést alkalmaz, és lehetővé teszi a segítségkérések és a rendelkezésre álló erőforrások összepárosítását.
3.   TELJESÍTENDŐ CÉLOK
A végrehajtó ügynökségek az alábbi teljesítendő célokat fogják megvalósítani és az eredményt benyújtani az Uniónak:
—
1–5. teljesítendő cél: összefoglaló jelentés a négy tematikus konferenciáról,
—
6-11. teljesítendő cél: összefoglaló jelentés az öt regionális konferenciáról,
—
12. teljesítendő cél: az ENSZ cselekvési program végrehajtásáról szóló nemzeti jelentések átfogó értékelése,
—
13. teljesítendő cél: zárójelentés a projekt végrehajtásáról.
(1)  A/CONF.192/BMS/2016/2 §37, §55, §56, §57, §74, §75, §82, §83, §84, §105
(2)  A/CONF.192/BMS/2016/2 §15., §23., §24., §25., §40., §41., §52., §59., §60., §101.
(3)  A/CONF.192/BMS/2016/2 §63., §79., §90.
(4)  A/CONF.192/BMS/2016/2 §12, §14, §62, §67, §107

Summary:
Kézi- és könnyűfegyverek
Kézi- és könnyűfegyverek
 
ÖSSZEFOGLALÓ AZ ALÁBBI DOKUMENTUMRÓL:
(KKBP) 2017/633 határozat a kézi- és könnyűfegyverek tiltott kereskedelmének megelőzéséről, leküzdéséről és megszüntetéséről szóló ENSZ cselekvési program támogatásáról
MI A HATÁROZAT CÉLJA?
A kézifegyverek* és a könnyű fegyverek* (a továbbiakban: SALW) tiltott kereskedelmének kezelése, valamint annak megelőzése, hogy azok terroristák és illegális fegyveres csoportok kezébe kerülhessenek.  A határozat megerősíti az Egyesült Nemzetek (ENSZ) e területet érintő cselekvési programjának teljes körű, globális, nemzeti és regionális végrehajtása iránti európai uniós kötelezettségvállalást.  
FŐBB PONTOK
Az EU a következők szervezése révén támogatta a SALW-ellenes intézkedések végrehajtásának áttekintését szolgáló, 2018. évi ENSZ-konferencia (röviden „RevCon3”) munkáját:A következő témákat érintő 4 tematikus SALW konferencia 2017 áprilisa és novembere között, mintegy 40-40 érintett szakértővel:nyomon követés és készletkezelés konfliktushelyzetekben és konfliktus utáni helyzetekbenaz ENSZ 16. (béke, igazság és erős intézmények) és 5. (nemek közötti egyenlőség) fenntartható fejlődési céljaival való kapcsolódási pontoka gyártás, a technológia és a tervezés terén a közelmúltban elért eredményekszinergiák az ENSZ programja és egyéb intézkedések között;  5 regionális konferencia ugyanezen négy témában 2017 júniusa és 2018 februárja között, a nemzeti kormányok és regionális szervezetek szakértőinek részvételével;  az ENSZ intézkedéseinek végrehajtásáról készült nemzeti jelentések elemzése;  szponzorálási program a forráshiánytól szenvedő, részt vevő országok számára, valamint a RevCon3 elnökségének nyújtott technikai támogatás;  sajtóközleményeken és különféle rendezvényeken keresztül történő tájékoztatás.  Az Unió külügyi és biztonságpolitikai főképviselője felel a 2,8 millió EUR költségvetéssel rendelkező uniós határozat végrehajtásának biztosításáért.
MIKORTÓL HATÁLYOS A HATÁROZAT?
A határozat 2017. április 3-án lépett hatályba.
HÁTTÉR
2001. július 20.: a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló „ENSZ cselekvési program” elfogadása.  2005. december 8.: az ENSZ-közgyűlés elfogadta az államok számára a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi egyezményt (ismert nevén „nemzetközi nyomonkövetési egyezmény”).  További információk:Fegyverkereskedelem: Az EU elfogadja a tiltott fegyverek veszélyének átfogó megközelítését (Európai Külügyi Szolgálat).  
KULCSFOGALMAK
Kézi fegyverek: revolverek és félautomata pisztolyok, puskák és karabélyok, géppisztolyok, gépkarabélyok és könnyű géppuskák.
Könnyűfegyverek: nehéz géppuskák, hordozható légvédelmi fegyverek, aknavetők, lőszerek, tüzérségi lövedékek, kézigránátok, gyalogsági aknák és robbanóanyagok.
FŐ DOKUMENTUMOK
A Tanács (KKBP) 2017/633határozata (2017. április 3.) a kézi- és könnyűfegyverek tiltott kereskedelmének megelőzéséről, leküzdéséről és megszüntetéséről szóló ENSZ cselekvési program támogatásáról (HL L 90., 2017.4.4., 12–21. o.)
KAPCSOLÓDÓ DOKUMENTUMOK
A Tanács (KKBP) 2015/1908 határozata (2015. október 22.) a tiltott kézi- és könnyűfegyverekre, más tiltott hagyományos fegyverekre és az azokhoz tartozó lőszerekre vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer („iTrace II”) támogatásáról (HL L 278., 2015.10.23., 15–25. o)
A Tanács 2011/428/KKBP határozata (2011. július 18.) az ENSZ Leszerelési Ügyek Hivatala által a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtása érdekében végzett tevékenységek támogatásáról (HL L 188., 2011.7.19, 37–41. o.)
A Tanács 2008/113/KKBP együttes fellépése (2008. február 12.) az államok számára a tiltott kézi- és könnyűfegyverek (SALW) kellő időben történő és megbízható azonosítását és nyomon követését lehetővé tevő nemzetközi egyezménynek a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégia keretében történő támogatásáról (HL L 40., 2008.2.14., 16–19. o.)
A Tanács 2002/589/KKBP együttes fellépése (2002. július 12.) az Európai Uniónak a kézi lőfegyverek és a könnyű fegyverek destabilizáló felhalmozódása és elterjedése elleni küzdelemhez történő hozzájárulásáról és az 1999/34/KKBP együttes fellépés hatályon kívül helyezéséről (HL L 191., 2002.7.19., 1–4. o.)
utolsó frissítés 28.02.2019